തൊഴില് പീഡനത്തിനിരയായ മലയാളി യുവാവിന് സോഷ്യല് ഫോറത്തിന്റെ സഹായത്താല് നാട്ടിലേക്ക് മടക്കം ജിദ്ദ: കുടുംബപ്രാരബ്ധം കാരണത്താല് ഗള്ഫില് ജോലി തേടിയെത്തി തൊഴില് പീഡനത്തിനിരയായ മലപ്പുറം അരീക്കോട് സ്വദേശി പേരപ്രം സുനീര് മോന് മാസങ്ങള് നീണ്ട ദുരിതത്തെ തുടര്ന്ന് സ്വദേശത്തേക്കു മടങ്ങി. ഹൗസ് ഡ്രൈവര് വിസയില് ജിദ്ദയിലെ സനാബിലില് സ്വദേശിയുടെ വീട്ടില് ജോലിക്കെത്തിയ സുനീര് മോന് അസുഖ ബാധിതനായി ശയ്യാവലംബിയായ ഗൃഹനാഥനെ ശുശ്രൂഷിക്കുന്ന ജോലിയാണ് ആദ്യം ഏല്പ്പിച്ചത്. അതേ ജോലി ചെയ്തു വരുകയും ആദ്യമാസങ്ങളില് ശന്പളം ലഭിക്കുകയും ചെയ്തിരുന്നു. കുറച്ചു മാസങ്ങള്ക്കുശേഷം ഗൃഹനാഥാന് മരണപ്പെടുകയും അതോടെ ശന്പളം ലഭിക്കാത്ത സാഹചര്യവുമുണ്ടായി. മാസങ്ങള് കഴിഞ്ഞിട്ടും ഡ്രൈവര് എന്ന നിലയില് ലൈസന്സ് തുടങ്ങിയ രേഖകള് ശരിയാക്കി നല്കാന് വീട്ടുകാര് തയ്യാറായതുമില്ല. ജോലി ഇല്ലാത്തിതിനെ തുടര്ന്ന് ശന്പളം ലഭിക്കാതാവുകയും ചെയ്തതോടെ നിത്യവൃത്തിക്കു വകയില്ലാത്ത അവസ്ഥയിലാവുകയായിരുന്നു സുനീര് മോന്. ജോലിസ്ഥലത്തെ ദുരിതാവസ്ഥ സംബന്ധിച്ചു നാട്ടിലെ ബന്ധുക്കള്ക്ക് വിളിച്ചുപറഞ്ഞതോടെ നാട്ടിലെ എസ്ഡിപിഐ. ഭാരവാഹികള് ജിദ്ദയിലെ സോഷ്യല് ഫോറം വെല്ഫെയര് വിങ്ങുമായി ബന്ധപ്പെടുകയായിരുന്നു. തുടര്ന്ന് സോഷ്യല് ഫോറം വോളണ്ടിയര്മാര് സുനീര് മോന്റെ ജോലിസ്ഥലത്തെത്തി വീട്ടുകാരെ കണ്ട് സംസാരിക്കുകയും കാര്യമായ പുരോഗതി ഇല്ലാതെ മടങ്ങുകയുമായിരുന്നു. പിന്നീട് സൗദി ജവാസാത്ത് ഓഫീസുമായി ബന്ധപ്പെട്ട് പരാതി നല്കുകയും നിയമപരമായി കാര്യങ്ങള് മുന്നോട്ടു പോകാനും നീക്കം നടത്തി. അതോടെ സ്പോണ്സറുടെ വീട്ടുകാര് സുനീറിന് എക്സിറ്റ് നല്കാന് തയ്യാറാവുകയും മടക്കയാത്രക്കുള്ള ചെലവ് നല്കുകയും ചെയ്തു. മാസങ്ങള് നീണ്ട ദുരിതജീവിതത്തിനുശേഷം കഴിഞ്ഞ ദിവസമാണ് സുനീര് മോന് ജിദ്ദ വിമാനത്താവളത്തില് നിന്നും നാട്ടിലേക്കു മടങ്ങിയത്. ഇന്ത്യന് സോഷ്യല് ഫോറം ജിദ്ദ കേരള സ്റ്റേറ്റ് പ്രസിഡണ്ട് ഹനീഫ കടുങ്ങല്ലൂര് സുനീര് മോന് യാത്ര രേഖകള് കൈമാറി. സോഷ്യല് ഫോറം വെല്ഫെയര് ലീഡര് ഫൈസല് മന്പാട്, ഹസൈനാര് മാരായമംഗലം എന്നിവര് രംഗത്തുണ്ടായിരുന്നു. റിപ്പോര്ട്ട്: മുസ്തഫ കെ.ടി. പെരുവള്ളൂര്